กกต.เลือกวันเลือกตั้ง 66 เป็นอาทิตย์ที่ 14 พ.ค.นี้
ที่ประชุม กกต.เคาะแล้ว กำหนด 14 พ.ค. 2566 วันเลือกตั้ง ส.ส. เปิดรับสมัครแบบแบ่งเขต 3-7 เม.ย. ปาร์ตี้ลิสต์ 4-7 เม.ย. วันที่ 7 พ.ค. เลือกตั้งล่วงหน้า
ชัดเจน! กกต.เคาะแล้ว 14 พ.ค. เป็นวันเลือกตั้ง ส.ส.
21 มี.ค. 2566

วันที่ 21 มีนาคม 2566  ผู้สื่อข่าวรายงานว่า  ที่สำนักงานคณะกรรมการการเลือกตั้ง (กกต.) คณะกรรมการการเลือกตั้งร่วมประชุมเพื่อพิจารณากำหนดวันเลือกตั้ง 2566 และวันประกาศรับสมัคร ส.ส. ภายหลังราชกิจจานุเบกษาประกาศพระราชกฤษฎีกา (พ.ร.ฎ.) ยุบสภา ไปเมื่อวันที่ 20 มี.ค. ที่ผ่านมา
โดยในวันนี้ ที่ประชุม กกต. มีมติเลือกวันอาทิตย์ที่ 14 พ.ค. 66 เป็นวันเลือกตั้ง ส.ส. เป็นการทั่วไป และหลังจากมีมติ จะส่งเรื่องไปยังที่ประชุมคณะรัฐมนตรี (ครม.) รักษาการ เพื่อรับทราบ และส่งไปยังสำนักเลขาธิการคณะรัฐมนตรี เพื่อประกาศในราชกิจจานุเบกษาต่อไป   นอกจากนี้ยังได้เลือกวันที่ 7 พฤษภาคม เป็นวันลงคะแนนเลือกตั้งล่วงหน้าในเขตและนอกเขตเลือกตั้ง และ เปิดรับสมัครส.ส. แบบแบ่งเขต 3-7 เมษายน แบบบัญชีรายชื่อ 4-7 เมษายน